Twee vas oor R10 miljoen se dwelms | Maroela Media
Twee verdagtes, onderskeidelik 48 en 50 jaar oud, is Maandag by die Lebombo-grenspos naby Komatipoort in Mpumalanga in hegtenis geneem in verband met dwelmmiddels met ŉ geraamde straatwaarde van R10 miljoen.
Brig. Leonard Hlathi, woordvoerder van die polisie, het gesê doeanebeamptes en lede van die Suid-Afrikaanse Polisiediens was besig met hul gewone pligte toe ŉ wit vragmotor, van Mosambiek, by die grenspos stilgehou het om geprosesseer te word. “ŉ Roetine-soektog is uitgevoer en versteekte kompartemente is in die vragmotor en sleepwa opgemerk. Dwelmmiddels en alkohol was in die kompartemente versteek.”
ŉ Voorlopige ondersoek dui daarop dat die insittendes, ŉ man en ŉ vrou, van plan was om die dwelmmiddels, tik en heroïen, van Mosambiek na Suid-Afrika te smokkel voor hulle voorgekeer is.
Lt.genl. Mondli Zuma, provinsiale polisiekommissaris, het die beamptes geloof vir hul paraatheid.
Die verdagtes sal na verwagting Dinsdag in die Komatipoort-landdroshof verskyn op aanklag van die besit van dwelmmiddels en onwettige besig van alkohol. ŉ Bykomende klag van dwelmhandel kan ook moontlik op die klagstaat bygevoeg word, het Hlathi gesê.
Well done, maar hoeveel ander het hulle bribes voor gevat